**ПОРОДИЦА И ВРТИЋ КАО ПОКРЕТАЧКА СНАГА У РАЗВОЈУ ДЕТЕТА**

Тема о којој ћемо данас говорити је „Породица и вртић као покретачка снага у развоју детета“. На овој теми су интензивније у току ове школске године радила два вртића „Бисери“ и „Мимоза“. Иначе то је тема којом се сви бавимо годинама и трудимо се да изналазимо различите начине и путеве за што успешнију сарадњу са родитељима у циљу дечијег напредовања у учењу и развоју.

----------------------------------

Васпитна пракса усмерена деци заснована је на уверењу да породица има централно место у дететовом животу. Учешће породице у вртићу је од велике важности за развијање осећаја сигурности, унапређивање и богаћење процеса учења и развојних потенцијала деце. Деца напредују када су њихови родитељи и други чланови породице заинтересовани за њихово образовање и укључени у рад вртића. Континуирана сарадња вртића и породице доприноси, како развоју детета и унапређивању рада васпитача тако и развоју родитељске улоге.

---------------------------------

Принципи сарадње са породицом:

* Омогућити породици да заступа дечије и своје потребе
* Сарадњу заснивати на партнерској интеракцији
* Поштујте их и као личности и као родитеље
* Обезбедити поверљивост информација
* Разговарати о очекивањима и начинима реализовања сарадње
* Понудити им више идеја како да се укључе
* Допустити им да сами одаберу онај вид који им одговара
* Бити у сталном контакту и размењивати информације

---------------------------------

 Елементи успешног односа са родитељима:

* уска сарадња
* заједнички циљеви
* комплементарно знање
* узајамно поштовање
* договарање
* поштење
* флексибилност

------------------------------------

Стандардни и уобичајени облици сарадње реализују се на нивоу:

• информисања (општи родитељски састанци и састанци по групама у свим вртићима, свакодневни индивидуални разговори са родитељима, панои за родитеље, „Дан отворених врата“ саветовалиште за родитеље у сарадњи са стручним тимом);

-----------------------------------

• едукације (тематски родитељски састанци током године, приредбе, свечаности, изложбе, кутак за родитеље…);

--------------------------------------------

• директне партиципације (учешће родитеља у адаптацији, планирању и реализацији тема, радионица, играоница за децу и са децом, оплемењивање простора, набавка и израда средстава, играчака, припрема и реализација свечаности у вртићу, излети и активности у природи, обележавање Дечје недеље, новогодишњих и божићних празника, ускршњих чаролија, продајне изложбе у циљу набавке одређених средстава (дидактике, играчака, аудио визуелних средстава), учешће у хуманитарним акцијама...)

------------------------------------------

Стање на почетку рада на теми

Родитељи су укључени у процес адаптације деце на вртић

Примећена је ретка укљученост родитеља у непосредан рад вртића

Радионице са родитељима су често креативног типа, израђују се средства која се не могу користити у даљем раду

Васпитачи и родитељи често одвојено планирају подстицаје за децу (неповезаност рада у вртићу и код куће)

Комуникација васпитач - родитељ се своди на питања и одговоре о основним потребама деце

---------------------------

Желели смо да

Укључимо родитеље у планирање и реализацију активности у вртићу

Реализујемо већи број радионица на којима ћемо континуираном разменом знања и искуства са родитељима радити на подстицању дечјег напредовања и учења

Организујемо дружења са родитељима и израђујемо дидактичке игре за децу

Повежемо активности у вртићу са активностима код куће

-------------------------

Сарадња између предшколске установе и породице је од највећег значаја за остваривање циљева васпитно-образовног рада и полази од становишта да породица има кључну улогу у животу детета.

Циљ: креирање оптималних услова за развој и учење детета

Посебни циљеви:

* Подстицање одраслих да одговарају на развојне потребе деце
* Подстицање родитеља да учествују у животу и раду деце у вртићу
* Богатити свакодневне активности у вртићу

-----------------------------------------

Први корак у планирању сарадње представља упознавање могућности и очекивања породице. Упознали смо потребе и интересовања деце и породице као и интензивирали рад са родитељима на плану личног учешћа у непосредном раду са децом и за децу. Како би што боље упознали децу и очекивања родитеља урадили смо анкете за родитеље, и нас запослене. Родитељи су нам помогли да сазнамо више о дечијим интересовањима, потребама и родитељским очекивањима од вртића. На питање: „Чиме Ваше дете код куће највише воли да се игра?“ родитељи су одговарали друштвених игара, слагање лего коцкица, пузли, цртање, са луткама… 2. „Која вам питања дете најчешће поставља?“ Одговори су чему нешто служи; шта значи; како је нешто настало; 3. „Шта бисте волели да Ваше дете научи у вртићу? Родитељи су одговорили: да науче нове појмове, изговарају све гласове, науче нове приче… На основу анализе анкета закључили смо да су очекивања родитеља да деца поред социјализације, напредују у интелектуалном развоју (усвоје нова знања).

---------------------------------------------------

Анкета за родитеље и васпитаче о сарадњи и комуникацији породице и вртића: анализирали смо најчешћа питања родитеља приликом довођења и одвођења деце, посећеност Дана отворених врата и анкетирали родитеље о њиховој информисаности о активностима у вртићу. 1. Шта Вам је важно да саопштите, питате васпитача у току пријема детета и када дођете по своје дете? Анализа најчешћих питања која родитељи постављају при пријему детета показала је да су најчешће размењиване информације о храни, физиолошким потребама, здравственом стању, понашању. 2. „Да ли користите могућност Дана отворених врата када можете да поразговарате са васпитачем о свом детету? Зашто?“ Дани отворених врата су ретко посећивани због довољно информација које родитељи добијају при одвођењу деце. Да ли сте, по Вашем мишљењу, довољно информисани о раду вртића? Родитељи су одговарали да јесу информисани о активностима али су мање информисани о начину на који се спроводе активности и програм. Желели смо да обогатимо комуникацију између васпитача и родитеља и заинтересујемо родитеље за садржаје које нуде вртићи.

Информације које смо добили од родитеља и деце навели су нас на размишљање о већој сарадњи и укључивању родитеља у активностима из аспекта интелектуалног развоја. На тај начин ће родитељи проширивати знање стечено у вртићу а васпитачи ће се надовезивати на интересовања и сазнања која деца доносе од куће.

Такође, најновија истраживања показују да се синапсе између неурона интензивно формирају након рођења деце и до пете године већ је формирано 50% синапси, а до седме године формира се још 25% синапси, тако да се до поласка у школу формира 75% синапси код детета, тако да смо сматрали да је наша одговорност и одговорност родитеља да се овај изузетно важан период не пропусти и да се максимално подстакне развој биолошког потенцијала сваког детета.

------------------------------------------

Даље је уследило информисање родитеља о теми и то усмено и путем информативног паноа на којима су приређени текстови о значају укључивања родитеља у рад вртића, облицима сарадње, заједничког утицаја на развој деце, значају дидактичких игара и ране стимулације деце у интелектуалном развоју, примери игара које родитељи могу израђивати кући, фотографије са различитих дружења итд.

--------------------------------------

Панои за родитеље испред соба поред месечних планова и различитих садржаја актуелних за групу деце, панои испред соба садржали су и

позиве на дружења, календаре (интерактивни пано) о учешћу родитеља у непосредан рад вртића.

-----------------------------------

Сам почетак године је подразумевао и адаптацију деце на вртић. Родитељи чија су деца тек кренула у вртић су активно учествовали у сам процес адаптације имајући различите улоге и као посматрачи и као учесници и реализатори активности.

--------------------------------

Следећи облик сарадње који је реализован у протеклом периоду је укључивање родитеља у непосредан рад и планирање активности. Позивали смо родитеље и остале чланове породице да се активним учешћем укључе у васпитно-образовни процес и осмисле активности за децу у вртићу. Родитељи су се уписивали у календар активности који се налазио на паноима за родитеље када ће доћи и одржати неку активност са децом или приказати своје занимање. Активним учешћем у животу вртића, чланови породице су у многоме утицали на развој деце. Тако смо чули нове приче, играли се нових игара и упознали се са различитим занимањима. Свака испричана прича, организована посета или приказано занимање је била прилика да група деце научи нешто ново и међусобном комуникацијом и креативношћу изгради или створи нови квалитет – особину, сазнање или вештину.

---------------------------------------

Ишли смо и ми у посете радним местима родитеља, као на пример код маме фризера која је свом детету направила нову фризуру и показала нам предмете који се налазе у фризерском салону.

----------------------------------------

Родитељи су нам чести гости на многим приредбама, представама чији су глумци деца или васпитачи. Пробали смо да родитељима доделимо другачију улогу, да не буду само посматрачи већ и актери у тим догађајима. Радо су прихватили и организовали су балетску представу за децу. Поред тога на обележавање дана Светог Саве родитељи су заједно са децом рецитовали, глумили, играли.

--------------------------------------

Било нам је важно да упознамо родитеље и са начином на који ми реализујемо активности у вртићу па смо тако организовали активност у млађој групи са родитељима и децом на тему воће. У уводном делу играли смо се „коцкицом воћкицом“ и картицама воћа које је направио један родитељ. Препознавали смо, именовали а затим и класификовали воће према врсти, боји, облику, укусу и месту раста; затим додиром препознавали воће. У главном делу организовали смо интелектуалне игре у пару и малим групама родитељи, деца: „свако хоће воће“, више варијанти лавиринта; једнако, веће или мање није тешко – поређење по величини; слагалице више врста са више или мање делова; „слике сложи и причу предложи“ , хронолошки сложити слике и саставити причу. У завршном делу смо цртали омиљено воће. Поред овог примера активности организовали смо бројне сличне радионице са родитељима које ћемо касније приказати.

---------------------------------------

Највећу пажњу смо посветили радионицама са родитељима којих је било много. Најпре су то биле радионице упознавања са родитељима у групама са новоуписаном децом, па смо тако израђивали породичне албуме.

-----------------------------------------

Уследиле су радионице са родитељима на теме: То смо ми; Чланови породице су наши пријатељи, На кога личим... где смо између осталог користили литературу Кругови пријатељства - Маре Шаин.

-----------------------------------

Желели смо да обогатимо средину за учење и израдимо средства која ће допринети интелектуалном развоју деце. Већина деце долази у вртић са мноштвом питања и заинтересована за истраживање света око себе. У тим истраживањима, она манипулишу материјалом и информацијама, размишљају и долазе до нових идеја.

Израђивали смо дидактичке игре које ће омогућити деци да примене и допуне своја знања, истражују, анализирају и пореде. На бројним радионицама са родитељима које су организоване у свим узрасним групама израђивале су се дидактичке игре или примењивале игре које је израдио васпитач у складу са могућностима деце те групе. Све интелектуалне игре настале или примењене на радионицама са родитељима и децом разврстали смо по сличности ради лакше презентације овог рада.

--------------------------------------

Класификација - деца стичу искуства са класификацијом на много конструктивних начина у којима су ангажована конкретним материјалом. Да би класификовало, дете мора да уочи сличности и разлике између предмета. Класификација обухвата два истовремена процеса: сортирање односно разврставање предмета и груписање. Вишеструки критеријуми, различити услови, вишеструка употреба одређених материјала – су изазови за децу која уче да класификују. На радионици са родитељима и децом играли смо игре разврставања и груписања картица по облику, боји, особинама предмета, употребном функцијом предмета, превозна средства, станишта животиња, воће, поврће

--------------------------------------

Серијација или ређање материјала, догађаја или идеја на основу неког правила, друга је важна компонента појмовног развоја у раном детињству. Деци су, да би разумела овај појам потребни време и пуно прилика за вежбање. Родитељима и деци су понуђене дидактичке игре за ређање по неком правилу - картице са сличицама различитих величина, поклапалице, флашице које се допуњују водом у зависности од броја на њима

---------------------------------------

Игре са правилима - (предшколска група) парови родитељ - дете (десет учесника) на игролики начин су се упознали са континентима уз помоћ игре „Разиграни континент“ где су на основу картица са питањима везаних за земљу на којој стоје, тачним одговором добијали могућност да дођу до своје земље Србије

--------------------------------

Друга група родитеља и деце предшколаца је играла игру са картицама где одговарањем на различита питања добијамо путоказе и могућност отварања нових поља

-------------------------------------------

На радионица у старијој групи су приказане две игре. Прва „Музички пут“ где се бацањем коцке деца крећу са нотама у рукама до добијеног броја. Дете одговара на питање које му чита родитељ и уколико тачно одговори креће се два поља унапред а ако нетачно одговори поље уназад.

---------------------------------------------

Друга игра о саобраћају „Освајамо Крњачу“, дете хода по „улицама“ Крњаче и на сваком броју постоји одређено питање о саобраћају на које дете одговара уз помоћ родитеља и креће се улицама до циља.

--------------------------------------------

На радионицама у различитим узрасним групама родитељи су од понуђеног материјала осмишљавали и израђивали различите лавиринте за децу. Лавиринти у којима су деца обележавала прави пут постављањем разних елемената (каменчићи, картице, знакови, штапићи...)

----------------------------------------

Слагалице - заједно са родитељима исецали смо слике из часописа и правили слагалице са више и мање делова и различите садржине.

------------------------------------------

Уметаљке – Израђивали смо и играли се са облицима, бројевима, животињама, предметима и њиховим сенкама и направили нова средства за децу

------------------------------------------

Повезивање парова - користећи картице са апликацијама животиња, предмета, одеће, занимања људи, деца и родитељи су повезивали картице по сличностима и заједничким карактеристикама и смишљали и израђивали нове парове

-----------------------------------------

Боје - На једној радионици за најмлађе креирали смо различите подстицајне игре са бојама: разнобојна гнезда за птице, цветићи, различите нијансе исте боје (слагалица).

-----------------------------------------

Бројеви - препознавали смо бројеве уз помоћ игара: пронађи одговарајућу бројевну карту са истим бројем предмета, један више или мање, деца и родитељи бацају жетоне на мету са бројевима и сабирају своје резултате...

----------------------------------------

Мере и мерења – (предшколска група) заједно са родитељима играли смо се са водом и научили да меримо запремину пресипајући течност до одређене границе као на картицама

------------------------------------------

Облици - Пронаћи исте облике по боји, величини, допунити слику одговарајућим облицима, направити геометријска тела од цевчица.

-----------------------------------------

Комбинације - заједно са родитељима и децом проналазили смо комбинације различитих предмета, облика на картицама и вежбали перцепцију и пажњу

------------------------------------------

Родитељи су на радионици смишљали и израђивали дидактичке игре: скривалица дрво пронаћи скривене предмете или пронаћи разлике између две слике.

-------------------------------------------

Слова и речи – Лавиринт од слова и предмета који почињу тим словом, слова од штапића, уметаљке са словима, парови слова и предмета, пецаљка слова и састави реч од слова, киндер јаје са словима, само су неке од игара насталих са дружења, значајне за подстицај развоја говора и интелектуалног развоја

------------------------------------------

Песме и симболи - песма осмишљена и илустрована од стране деце као подсетник кад је заборавимо.

------------------------------------------

Након одржаних радионица урадили смо анкете за родитеље – родитеље смо питали колико им се допао овакав вид радионице и одговори су били да се разликују од досадашњих радионица да је идеја одлична, похвале за уложен труд око прављења игара, рад са децом на интересантан начин… На питање да ли су се са децом код куће играли оваквих игара родитељи су одговорили не али покушаћу да и овакав вид учења кроз игру примењујем, сада имам идеју да овако нешто применим, углавном читамо из разних енциклопедија и тако сазнајемо, примењујемо готове дидактичке игре… Колико је дете активно учествовало у игри деца су била врло заинтересовано а и родитељи. Да ли су родитељи добили неку нову информацију шта њихово дете може и зна? Родитељи су углавном били изненађени дететовим знањем, много тога су сазнали и о дететовом понашању, односу са другарима… Предлози и сугестије за даљу сарадњу су углавном били да оваквих дружења буде више, активно укључивање родитеља у осмишљавању игара и презентовања истих деци, наставак рада на теми, домаћих задатака.

Анкете су нам помогле да евалуирамо досадашњи рад, као и да организујемо даљи рад. Даље смо планирали активности са дидактичким играма у вртићу између деце различитих узраста и дидактичке игре које ће користити родитељи и деца код куће.

--------------------------------------

Подстицај у вртићу – активности деце различитог узраста на којима су деца различитих узраста размењивала искуства и учила кроз игру једна од других – организоване су различите активности деце као на пример кооперативне игре, игре имитирања, делови тела, запамти покрет и изразе лица...

------------------------------------------

Осећања – деца се крећу унутар обручева помоћу коцки са бројевима и ликовима осећања.

----------------------------------------------

Активности са геометријским облицима и телима организоване су у малим групама где деца од гумице праве геометријске облике на подлози са ексерима, проналазе пут уз помоћ геометријских облика, боје облике, упознају се са телом лоптом играјући разне игре са падобраном и лоптама, додавање лоптом...

----------------------------------------------

Путујуће игре су се показале као врло ефикасно средство комуникације између васпитача и родитеља и велики подстицај за родитеље да код куће заједно са дететом директно утичу на развој деце применом дидактичке игре коју је израдио васпитач. Циљ нам је био да родитељима пренесемо искуства из вртића, да обогатимо партнерску игру родитељ - дете и добијемо запажања родитеља о учењу детета у току игре. Родитељима су усмено и писано објашњена правила игара и могли су да је задрже код куће два до три дана. Родитељи су поред дидактичке игре добили и задатке за дете и родитеља, правила игара. Задаци за родитеље су да учествују у игри са децом, опишу тешкоће у игри, шта дете зна, а шта је ново научило, колико је заинтересовано за игру и да дају предлоге за нова правила (лакши и тежи задаци за децу) за постојећу игру или осмисле нове садржаје за дидактичку игру. Тиме смо добили повратну информацију од родитеља о дечијим постигнућима, предлоге и идеје за надоградњу и дораду дидактичких игара.

-----------------------

На пример о игри са животињама један од родитеља је записао: „Милица је са одушевљењем прихватила играње са пужићем. Појмове добро познаје. Води рачуна да се не прескочи редослед по коме се слаже пуж. Неке појмове као на пример салата меша са купусом. Слатко смо се изиграли брат Лука, Милица и ја. У сваком наредном кругу труди се да сви учествујемо. Даје свакоме од нас задатке. Лука баца коцкицу, мама поставља питања а Милица одговара. Хвала за игрицу и идеју.“

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Игре исхрана животиња - деца повезују картице животиња са њиховом храном и младунцима. Родитељи су допунили правила игара и дали нове идеје као на пример оглашавање животиња, које животиње би могле да буду и кућни љубимци, шта добијамо од које животиње…

----------------------------------

Игра „Пронађи“ категоризација – деца откривају прозорчиће на кућицама и именују годишња доба, одећу, боје и облике, воће и поврће. Играјући ову игру код куће родитељи су написали: „Уз игру све се лакше научи, тако да сад знамо годишња доба, шта се носи лети, а шта зими, шта је воће а шта поврће. Гардероба је била мало тежа. И другари са стране се радо играју са нама! Хвала и увек смо ту за ово!

-----------------------------------

Игра „ЗОО точак“ твистер дете заврти жути круг именује животињу коју бубамара покаже, затим проналази младунче, храну. Добили смо опис од свих родитеља а прочитаћемо део једног: „У игри неколико пута је тражила да се играмо заједно, као и да она нас испитује и провера да ли знамо све што и она. Игра је добра и забавна а при томе и едукативна на добар начин. Хвала вам што радите са децом на креативан начин. Увек мислите на нас кад је овако нешто у игри.“ Родитељи су предложили нове садржаје дивље животиње, воће, поврће, саобраћај…

------------------------------

Сличности и разлике између два предмета –родитељи су писали дечије одговоре типа: сличности су да „имају прстиће и нокте, а разлике да руке има човек, а шапу вук. Вук хода на шапама, а човек не хода на рукама. Или за месец и сунце „Они сијају налазе се на небу, жуте су боје. Када је јутро онда је сунце, када је ноћ, онда је месец и звезда Даница.“

------------------------

Кућица са собама у којој дете пролазећи кроз све собе решава задатке (просторне релације, супротности, разлике…) и стиже до циља (играчака). Родитељи су играли игру са децом и бележили успешност решавања проблема.

------------------------------

Све игре које су израђене у прошлом периоду су пронашле своје место у центрима за интелектуални развој у васпитним собама.

-------------------------------

Такође је на нивоу вртића у „Бисерима“ направљен центар за интелектуалнe игрe који користе деца и родитељи целог вртића, играју се са децом у вртићу и носе игре код куће. Центар има правила за коришћење игара и стално се допуњује новим играма које деца и родитељи радо користе. Обезбеђивањем подстицајне средине за учење и радом на заједничком задатку са родитељима, допринели смо да деца свакодневно долазе до нових сазнања која примењују у новим играма.

----------------------------------

Неколико добити које се остварују сарадњом породице и вртића:

* Лакша адаптација деце и боље прихватање вртића
* Континуиран и квалитетнији рад у вртићу и код куће
* Родитељи су упознали активности које су забавне да се реализују код куће
* Родитељи су испољили властите способности, таленте, вештине
* Родитељи су допринели напредовању деце у учењу и развоју
* Бољим познавањем родитеља боље смо разумели децу , планирали и организовали рад ;
* Већа подршка , разумевање и уважавање од стране родитеља
* Заинтересованост родитеља за васпитно-образовни рад у вртићу

С обзиром на вишеструку и вишестрану корист од учествовања породице у рад вртића, важно је често укључивати породицу у рад вртића, јер стални контакт и комуникација успоставља темељ сарадничког односа и помаже да се савладају баријере и изграде мостови између вртића и куће.

-------------------------------------------------

Корак даље:

Организовати интелектуалне игре на отвореном простору у корелацији са моторичким развојем

Дан интелектуалних игара - у дворишту вртића организовати дружењe деце и родитеља целог вртића.

Проширити сарадњу са родитељима на подстицају свих аспеката дечијег развоја

Осмислити активности у оквиру „Дана отворених врата“

Реализовати саветовалишта за родитеље са циљем подстицаја дечијег напредовања (педагог, логопед)

----------------------------

 „Директно укључивање родитеља у активности које унапређују дечији развој, вероватно ће имати конструктиван утицај на децу на различитим узрастима, али што раније такве активности почну и што дуже трају, то ће деца имати више користи.“ - Ури Бронфенбренер 1975.